Informacinis pranešimas

2025 m. rugsėjo 4 d.

**2025 m. Lietuvos gyventojų apklausa: notarai tarp lyderių pagal gyventojų pasitikėjimą, auga nuotolinių paslaugų vertinimas**

Lietuvos gyventojai ir toliau palankiai vertina notarų veiklą. Taip rodo naujausia „Vilmorus“ atlikta visuomenės apklausa. 2025 m. notarais pasitikėjo 66 proc. apklaustųjų ir notarai buvo antri tarp labiausiai pasitikėjimą keliančių teisinių profesijų Lietuvoje. Šiemet pirmąją vietą užėmė policijos pareigūnai – jais pasitikėjo net 71 proc. respondentų.

Jau dešimtmetį Lietuvos notarų rūmai inicijuoja visuomenės apklausą, siekdami nuosekliai įvertinti gyventojų požiūrį į notarų veiklą, paslaugas bei visuomenei aktualias teisines temas. Šiai metais gautas tyrimas atskleidžia ne tik stabilų pasitikėjimą notarais, bet ir augantį gyventojų palankumą tam tikroms notarų paslaugų naujovėms.

**Nuotolinių notarinių paslaugų vertinimas – aukščiausias per ketverius metus**

Pastebimai išaugo pasitikėjimas nuotolinėmis notarų paslaugomis. Šiemet joms palankumą išreiškė 53 proc. gyventojų – tai 6 procentais daugiau nei 2024 m., ir aukščiausias gautas gyventojų vertinimas nuo nuotolinių paslaugų įteisinimo 2021 m.

Palankiausiai šias paslaugas vertino 30–39 metų asmenys (69 proc.), turintys aukštąjį išsilavinimą (66 proc.) ir aukštesnes pajamas gaunantys gyventojai (70 proc.).

2025 m. pirmą kartą gyventojų buvo paklausta, ar per pastaruosius trejus metus jie yra atlikę notarinį veiksmą nuotoliniu būdu. Tokią patirtį turėjo 7 proc. apklaustųjų. Dauguma jų teigiamai įvertino paslaugos kokybę (77 proc.), eNotaras sistemos funkcionalumą (74 proc.), jos patogumą vartotojui (73 proc.).

„Augantis pasitikėjimas nuotolinėmis notarų paslaugomis rodo, kad visuomenė vertina patogumą, greitį ir saugumą. Mūsų tikslas – užtikrinti, kad kiekvienas notarinis veiksmas, nepriklausomai nuo vietos ar laiko, būtų suteikiamas ne tik pakankamai greitai, bet ir kokybiškai, profesionaliai“, - sakė Lietuvos notarų rūmų prezidentas Marius Stračkaitis.

Daugiausia nuotolinėmis notarinėmis paslaugomis buvo pasinaudoję 30-39 m. amžiaus grupės respondentai, tarp turinčių aukštąjį išsilavinimą – 12 proc. Įdomu tai, kad daugiausia tokiomis paslaugomis pasinaudoję gyventojai nurodė, kad jų gyvenamoji vieta yra Kaunas, Klaipėda, Šiauliai ir Panevėžys.

**Visuomenė vis palankiau vertina notarų paslaugas šeimos teisės srityje**

Šiemet rekordiškai – 71 proc. gyventojų – teigiamai įvertino galimybę nutraukti santuoką pas notarą, jei tarp sutuoktinių nėra ginčo ir jie neturi nepilnamečių vaikų. Tarp aukštąjį išsilavinimą turinčiųjų palaikymas siekė net 76 proc. Lyginant su ankstesnių metų gautais visuomenės apklausos rezultatais, tai aukščiausias šios paslaugos pritarimo rodiklis nuo 2015 m., kai buvo pradėta fiksuoti visuomenės nuomonė šiuo klausimu.

Pirmą kartą buvo paklausta ir apie galimybę nutraukti santuoką pas notarą net ir tuo atveju, kai pora turi nepilnamečių vaikų. 35 proc. apklaustų gyventojų tokią galimybę palaikė, o 33 proc. nepritarė. Apie 13 proc. nurodė neturintys nuomonės, o 19 proc. atsakė, kad vertina šią galimybę „patenkinamai“.

**Nuosekli parama notarų funkcijų plėtrai**

Palengva auga visuomenės palaikymas tam tikrų naujų kompetencijų perdavimui notarams. Pavyzdžiui, šiemet ženklus gyventojų palaikymas, kad notaras galėtų įforminti santuoką. 2015 m. tokią galimybę palaikė 38 proc. gyventojų, o 2025 m. – jau 46 proc.

Nuo 2022 m. daugiau nei pusė gyventojų palaiko ir idėją, kad būtų galima įteisinti skirtingos lyties asmenų (sugyventinių) partnerystę. 2022 m. tam pritarė 55 proc., 2024 m. – 53 proc., o 2025 m. – 51 proc. respondentų.

„Notarų darbas keičiasi kartu su visuomene – nuo klasikinių dokumentų iki elektroninių sprendimų. Tai, kad kasmet vis daugiau gyventojų palankiai vertina skaitmenines paslaugas arba galimų naujų funkcijų patikėjimą notarams, yra stiprus signalas, kad žengiame teisinga kryptimi. Nesame kažkuo išskirtiniai – daugelyje Europos šalių notarams jau yra patikėta gerokai platesnė kompetencija, kad žmonės dar greičiau ir patogiau galėtų gauti teisines paslaugas. Stiprus ir patikimas notariatas yra vienas kertinių elementų, užtikrinančių teisinį saugumą, prevenciją nuo ginčų bei pasitikėjimą valstybe“, - teigia Lietuvos notarų prezidentas Marius Stračkaitis.

Daugiau informacijos:

Ieva Paliliūnienė

Lietuvos notarų rūmų atstovė viešiesiems ryšiams

M. +370 610 16688

El. Paštas: [ieva.paliliuniene@notarurumai.lt](mailto:ieva.paliliuniene@notarurumai.lt)